
1.  Date recente referitoare la dezvoltarea economico-socială a Chinei


Într-un recent raport oficial
, se arăta că economia naţională a Chinei a înregistrat, în cei 35 de ani de aplicare a politicii de reformă şi deschidere către exterior, o dezvoltare accelerată, volumul economiei crescând continuu.  În perioada 1979 - 2012, economia chineză a înregistrat un ritm mediu anual de creştere de 9,8%, în timp ce media de creştere a economiei mondiale, în aceeaşi perioadă, a fost de doar 2,8%. Potrivit raportului, atât durata perioadei de dezvoltare rapidă cât şi ritmul de creştere al economiei chineze au depăşit Japonia din perioada de salt economic şi "cei patru dragoni ai Asiei" (Hong Kong, Singapore, Coreea de Sud şi Taiwan). În anul 1978, volumul economiei chineze ocupa locul zece la nivel mondial, pentru ca în anul 2010 China să ajungă a doua entitate economică a lumii. Astfel, nivelul volumului economiei chineze în totalul economiei mondiale a crescut de la 1,8% în 1978, la 11,5% în anul 2012. 


De la declanşarea crizei financiare internaţionale, China a devenit un motor important de stimulare a relansării economiei mondiale, aducând o contribuţie anuală de peste 20% la creşterea mondială.


La începutul lunii noiembrie 2013
, premierul chinez, Li Keqiang, a declarat că încetinirea creşterii economice reprezintă o provocare majoră pentru crearea de locuri de muncă, China având de realizat un echilibru între ajustările structurale şi creştere economică. Premierul a subliniat că, din poziţia de ţară cu 1,3 miliarde de oameni, nu există un anumit ritm de dezvoltare care să poată face faţă atât de multor dificultăţi şi probleme, mai ales în privinţa menţinerii locurilor de muncă. China trebuie să găsească un "punct de echilibru" între modernizarea economiei şi menţinerea unei creşteri rezonabile, pentru a asigura crearea de noi locuri de muncă. Produsul Intern Brut al Chinei a ajuns, în luna septembrie 2013, la 7,7%, mai ridicat decât ţinta guvernului pentru întregul an de 7,5%. În aceste condiţii, premierul Li Keqiang a susţinut că există încă spaţiu pentru reforme. El a afirmat că reforma din China a intrat în profunzime, iar guvernul trebuie să avanseze fără ezitare pentru că reforma este în interesul fundamental al oamenilor, precum şi dezvoltarea sănătoasă şi durabilă a economiei.


Pe data de 4 noiembrie 2013, Ministerul chinez al Comerţului a făcut public "Raportul privind situaţia comerţului exterior al Chinei pe toamna anului 2013 ". În document se arată că situaţia economică, atât a Chinei cât şi la nivel global, a devenit tot mai complicată, astfel că creşterea importurilor şi exporturilor Chinei pe primele şase luni ale anului a înregistrat mari oscilaţii, dar guvernul a luat la timp măsurile necesare pentru ridicarea încrederii întreprinderilor şi promovarea creşterii stabile a importurilor şi exporturilor şi a eficienţei acestora. Importurile şi exporturile pe ultimul trimestru al anului 2013 vor menţine o creştere stabilă, iar ponderea exporturilor chineze în totalul mondial se aşteaptă să crească continuu, dar într-un ritm moderat. Potrivit experţilor, mediul intern şi extern de dezvoltare a comerţului exterior al Chinei va fi mai bun în 2014, decât în 2013, chiar dacă mediul economic se va confrunta cu şi mai multe provocări şi riscuri, din cauză că cererea pe piaţa internaţională va fi în ansamblu tot slabă, competiţia industrială între state va fi tot acută, iar confruntările comerciale vor rănâne critice. Cu toate acestea, spun specialiştii, comerţul exterior al Chinei va continua şi anul viitor să menţină tendinţa de creştere stabilă. 


Volumul importurilor şi exporturilor Chinei în primele zece luni ale acestui an a ajuns la 21160 de miliarde de yuani, echivalentul a 3400 de miliarde de dolari americani, o creştere de 7,6%, comparativ cu perioada similară a lui 2012, potrivit datelor oferite, în luna noiembrie 2013 de Direcţia Generală a Vămilor chineze. Statisticile arată că exporturile au înregistrat 1800 de miliarde USD, iar importurile 1600 de miliarde USD, o creştere de 7,8%, respectiv 7,3%. Balanţa favorabilă a fost de 200 miliarde de dolari, cu 12% mai extinsă. Purtătorul de cuvânt al Ministerului Comerţului, Shen Danyang, a precizat că volumul exporturilor şi importurilor a consemnat, în ultimii doi ani, creşteri mult mai mari decât erau prevăzute în obiectivele programate la cel de-al 12-lea Plan Cincinal. 


În primele două luni ale acestui an, investiţiile Chinei în afara graniţelor au înregistrat un ritm de creştere anuală de 147,3%, ajungând deja la 18,39 miliarde de dolari. Concomitent, a precizat Ministerul chinez al Economiei într-un comunicat din martie 2013, investiţiile străine în China  au ajuns la 17,48 miliarde de dolari. Investiţiile în China provenite din Uniunea Europeană au cunoscut creşterea cea mai rapidă, cu 34% în primele două luni ale acestui an, ajungând la 1,2 miliarde. Potrivit  comunicatului Ministerului Economiei, investiţiile directe ale Chinei în  sectoare nefinanciare din străinătate au progresat anul trecut cu 28,6% , ajungând la 77,22 miliarde de dolari. La începutul  acestui an, respectiv în primele două luni, investiţiile chineze au fost orientate îndeosebi spre Australia (creştere cu 281,8% rata anuală), Hong Kong (creştere cu 156%), SUA (cu 145,7%), ţări ale Uniunii Europene (creştere cu 81,9%).

OCDE a estimat, într-o analiză recentă, că economia Chinei se va majora cu 8,5 la suta, în acest an, şi cu 8,9 procente, în anul 2014. Chiar dacă organizaţia a admis că există o încetinire a expansiunii chineze, aceasta estima o creştere medie de 8 la suta în acest deceniu, dacă se vor menţine ratele actuale de investiţii şi efectuare a reformelor. Astfel, OCDE estima că în viitor China va deveni cea mai mare economie din lume, preluând prima poziţie de la SUA, în jurul anului 2016.  Această estimare era susţinută şi de perspectivele pozitive privind cheltuielile pentru investiţii în China, în prezent a doua economie mondială. China a trecut peste crizele economice şi financiare din ultimii cinci ani mai bine decât orice alta ţară din cadrul OCDE şi decât multe alte economii emergente. 

Încă din anul 2011, o echipă de cercetători a început documentarea pentru un studiu amplu despre bunăstarea gospodăriilor din China. În urma acestuia s-a constatat că 10% dintre chinezi sunt foarte bogati, în timp ce restul trăiau la limita sărăciei. Noua conducerea a partidului trebuia să facă faţă nemultumirii crescânde a populaţiei, fiind confruntată cu un val de scandaluri de corupţie în rândul funcţionarilor statului comunist. Principala provocare o constituia problema corupţiei care trebuia rezolvată, conform opiniei noilor lideri, cu "mai multă eficienţă şi hotărâre". În ultimii cinci ani, peste 660 de mii de membri de partid au fost pedepsiţi pentru acte de corupţie. Alte probleme care asteapta sa fie rezolvate sunt relansarea economiei şi problemele imense de mediu, pricinuite tocmai de modernizarea rapidă a Chinei
. 

Ministrul chinez al Afacerilor Civile, Li Liguo, a afirmat în acest an în cadrul "Forumului la nivel înalt dedicat dezvoltării serviciilor pentru vârstnicii din China, 2013" că ţara sa este ţara cu cei mai mulţi locuitori vârstnici din lume, fiind estimat că, până la sfârşitul acestui an, numărul acestora va depăşi 200 de milioane. De asemenea, numărul persoanelor vârstnice va depăşi 300 de milioane până în 2025 şi 400 de milioane în 2034. În cadrul evenimentului, directorul Centrului de Cercetare a Dezvoltării, subordonat Consiliului de Stat al Chinei, Li Wei, a declarat că statul chinez intră în etapa de îmbătrânire rapidă a populaţiei. Comparativ cu ţările dezvoltate, procesul de îmbătrânire a populaţiei din China înregistrează o situaţie mai dificilă. O populaţie îmbătrânită, dar fără o viaţă înstărită, constituie cea mai mare provocare cu care se va confrunta China, a arătat Li Wei. Când ţările dezvoltate au intrat în etapa societăţii îmbătrânite, aveau un Produs Intern Brut pe cap de locuitor de 5 – 10.000 de dolari. Când China a intrat, în anul 2001, în acest proces, Produsul Intern Brut pe cap de locuitor abia depăşea 1.000 de dolari, pentru a ajunge, în anul 2012, la 6.000 de dolari. Efortul de a face faţă îmbătrânirii populaţiei din China are o bază economică foarte slabă, a mai arătat Li Wei. 


În acest context, perfecţionarea politicii de planificare familială reprezenta o prioritate a Comisiei de Stat pentru Sănătate şi Planificarea Familială, fiind în lucru studii de corelare între numărul, calitatea, structura şi distribuţia populaţiei, pentru a se stabili o linie directoare şi elabora un proiect în această privinţă.
2. Schimbările importante de la nivelul conducerii Chinei


Anul 2012 a fost anul marii schimbări în China. Partidul Comunist Chinez (PCC) a ţinut al XVIII-lea Congres, în noiembrie 2012, desemnând, cu aceasta ocazie, o nouă conducere. Început pe data de 8 noiembrie, cel de-al XVIII-lea congres al Partidului Comunist Chinez s-a încheiat pe data de 14 noiembrie, moment în care, Comitetul Central, format din 200 de oficiali de rang înalt, l-au ales pe actualul vicepresedinte, Xi Jinping, în funcţia de lider al Partidului Comunist. Acelaşi Comitet Central a desemnat echipa conducătoare restrânsă a partidului, aşa numitul Birou Politic Central. 

Biroul politic al Partidului Comunist Chinez, centrul decizional al puterii din China, a fost redus la şapte membri, faţă de nouă anterior, fiind format din: Xi Jinping, 59 de ani, devenit ulterior Preşedintele Chinei; Li Keqiang, 57 de ani, vicepreşedinte, specialist în economie, care l-a înlocuit în  martie 2013 pe Wen Jiabao în funcţia de premier; Zhang Dejiang, 66 de ani; Yu Zhengsheng, 67 de ani, din 2007 secretar al PCC din Shanghai, este oficialul politic cu cel mai înalt grad din capitala economică a ţării, este fiul unui veteran al regimului şi este considerat un apropiat al fostului presedinte Jiang Zemin; Liu Yunshab, 65 de ani, ministru al propagandei, aflat în subordinea directă a Partidului Comunist, nu a Guvernului, fiind un apropiat al fostului preşedinte Hu Jintao; Wang Qishan, 64 de ani, vicepremier responsabil de Finanţe şi reprezinta China la negocierile economice strategice cu Statele Unite şi Europa, asociat cu facţiunea  din care face parte Xi Jinping; Zhang Gaoli, 66 de ani, liderul importantului oraş portuar Tianjin, un protejat al fostului şef de stat Jiang Zemin.


Xi Jinping, în vârstă de 59 de ani, va deţine, timp de zece ani, postul de secretar general al PCC,  pe care l-a mostenit, la fel ca Hu Jintao, căruia i-a urmat şi în funcţia de Preşedinte al Republicii Populare în martie 2013. Cariera lui Xi Jinping se confunda cu cariera unui membru al aparatului de partid care a aşteptat, în umbra predecesorului, ca funcţia să se elibereze. Fiul unui "erou al revoluţiei", Xi Jinping este unul dintre "prinţii roşii", membru al "aristocraţiei" comuniste ce guverneaza China. Tatăl său, Xi Zhongxun, a fost unul dintre fondatorii gherilei comuniste în nordul Chinei. Victimă, ca mulţi alţii, a "Revoluţiei Culturale" a lui Mao (1966-1976), el va fi reabilitat la începutul anilor '80, odată cu revenirea la putere a lui Deng Xiaoping. La vârsta de 15 ani, Xi Jinping este expediat la ţară, în Shaanxi (nord), împreună cu milioane de liceeni şi studenţi, inclusiv foşti "gardieni roşii" ai "revoluţiei culturale", cu scopul de a fi "reeducat" de către ţărani. Aici este admis în rândul partidului, în 1974.  El va rămâne "la ţară" până în 1975, an în care este admis la prestigioasa Universitate Tsinghua din Beijing, unde a studiat şi Hu Jintao. El obţine aici o diplomă de inginer chimist. Urmează o carieră clasică de cadru comunist - fără prea multă strălucire, dar evitând unele "capcane" - în cadrul căreia a forjat diverse alianţe cu scopul de a accede la funcţii tot mai importante, ajungând guvernator la Fujian în 2000 şi şef al partidului la Zhejiang în 2002 - două dintre cele mai strălucitoare provincii de coastă ale "miracolului economic" chinez. În 2007 este chemat în ajutor de către Hu Jintao, pentru a face "curăţenie" în metropola Shanghai, unde numărul unu al partidului, Chen Liangyu, căruia îi ia locul, a fost îndepărtat de un vast scandal de corupţie. 
În octombrie 2007, la Congresul al XVII-lea al PCC, el îşi face intrarea în Comitetul Permanent al Biroului Politic, "centrul puterii", în urma unui compromis asupra numelui său, între Hu Jintao şi predecesorul său Jiang Zemin. Numărul şase între cei nouă membri, el continuă ascensiunea. În martie 2008 devine vicepreşedinte al statului chinez, iar în octombrie 2010 devine vicepreşedinte al puternicei Comisii Militare a PCC. Această promovare îl va confirma ca succesor al lui Hu Jintao. La câteva zile după numirea sa, Xi Jinping a avertizat Partidul Comunist că trebuie să se lupte cu corupţia, altfel riscă distrugerea ţării. Intr-un discurs ţinut în faţa biroului politic, Xi a avertizat că partidul trebuie să fie vigilent în ceea ce priveşte corupţia. În ultimii ani, a spus el, ţările unde corupţia a crescut a declanşat mişcări sociale şi chiar prăbuşirea regimului
. China va avea o Primă Doamnă mai puţin obişnuită, soţia lui Xi Jinping fiind Peng Liyuan, de 49 de ani, fostă cântăreaţă de muzica folk, avansată la gradul de general de armată, este cunoscută de sute de milioane de chinezi. Prima Doamnă a Chinei, a fost numită ambasador ONU al bunăvoinţei şi a participat la o campanie anti-fumat, organizată la începutul  anului 2013 de către fondatorul Microsoft, Bill Gates.


Noul premier, Li Keqiang, în prima declaraţie făcută în faţa Cabinetului său, a subliniat că guvernul trebuie să-şi respecte cuvântul dat, nu să facă promisiuni deşarte, punctând că reformele trebuie implementate cu rigurozitate şi sinceritate. Reformele trebuie să se concentreze pe reformele economice. Ţara se concentrează, de asemenea, pe o producţie mai tehnologizată. Energia verde este cuvantul cheie aici, ce se traduce în investiţii în noi sectoare - de la baterii pe bază de litiu la maşini electrice şi până la dezvoltarea de energii alternative menite să scadă gradul de poluare, o problema mare a Chinei. Toate aceste investiţii sunt văzute ca un catalizator pentru creşterea economică rapidă a Chinei. În al doilea rând, noua conducere a anunţat că programele sociale sunt o prioritate în planul de cinci ani. Conform presei internaţionale, remarcabil este faptul că este primul premier cu studii economice sistematice. 


Pe plan diplomatic, Preşedintele chinez, Xi Jinping, şi alţi lideri de stat au avut un start bun, printr-o serie de iniţiative pe parcursul anului trecut, trimiţând un mesaj foarte clar lumii potrivit căruia China se angajează să îşi îndeplinească responsabilităţile şi să exploreze noi perspective în plan diplomatic.


Consiliul Secolul 21 s-a desfăşurat anul acesta la Beijing, el fiind un forum neguvernamental format din foşti lideri de stat, intelectuali şi antreprenori de nivel mondial. În cadrul Conferinţei Consiliului Secolul 21 desfăşurată la începutul lunii noiembrie 2013, consilierul de stat chinez, Yang Jiechi, fost ministru de Externe, a declarat
 că diplomaţia Chinei se află într-un nou punct de pornire istoric, ea va urmări cu fermitate o politică externă independentă, de pace, depunând eforturi pentru realizarea de noi progrese, de cooperare win - win cu celelalte ţări. El a subliniat că  interesele Chinei vor fi integrate cu cele ale altor ţări, pentru a crea o comunitate mai apropiată pe subiectele de interes comun. China îşi va extinde interesele convergente cu partenerii, respectând opţiunile de independenţă ale sistemului social şi calea de dezvoltare din toate ţările, adoptând o strategie de deschidere mai activă, în domeniul cooperării economice, în promovarea construirii arhitecturii regionale şi globale, cooperării în domeniul securităţii, oferind garanţii de egalitate, transparenţă, deschidere şi incluziune. 
În relaţiile Chinei cu ţările importante, Yang a declarat că speră să lucreze împreună cu Statele Unite pentru a îmbogăţi conţinutul unui nou model de relaţionare, una care este bazată pe non-conflict, non-confruntare, respect reciproc şi cooperare win-win. China îşi va actualiza relaţiile de parteneriat strategic şi coordonare cu Rusia, va continua cooperarea cu Uniunea Europeană şi va dezvolta cooperarea de prietenie cu economiile emergente şi puterile regionale. De asemenea, China va aduce o mai mare contribuţie la pacea şi dezvoltarea mondială, promiţând să promoveze democraţia în relaţiile internaţionale şi să contribuie mai mult la reforma şi îmbunătăţirea regimului de guvernare globală. Consilierul de stat chinez a explicat, de asemenea, noile caracteristici şi tendinţe ale situaţiei globale, arătând că ştiinţa şi revoluţia tehnologică au adus noi oportunităţi de creştere şi dezvoltare, ţările devenind tot mai interdependente odată cu dezvoltarea globalizării economice. 


Preşedintele Chinei, Xi Jinping, a avut o întâlnire cu reprezentanţii participanţilor străini la Conferinţa de la Beijing a Consiliului secolului 21. Xi Jinping a subliniat că odată cu dezvoltarea Chinei, ţara îşi va asuma mai multe responsabilităţi pe plan internaţional şi va participa în mod activ la afacerile internaţionale şi la reforma unor sisteme internaţionale. El a subliniat că ţara sa va învăţa cu modestie concepte avansate şi experienţe pentru dezvoltare din alte ţări, şi va urma un drum de dezvoltare armonioasă alături de alte ţări.  El a arătat cu acest prilej că reforma în China nu va înceta niciodată. El anunţa atunci că, se va deschide cea de-a 3-a plenară a celui de-al 18-lea Comitet Central al P.C. Chinez, în cadrul căreia va fi propus un nou program de reformă generală în China.  

3. Noile reforme iniţiate la cea de-a 3-a Plenară a celui de-al 18-lea Comitet Central al P.C.Chinez desfăşurată între 9 – 12 noiembrie 2013


Cea de-a 3-a plenară a celui de-al 18-lea Comitet Naţional al P.C. Chinez a avut loc la Beijing în perioada 9 - 12 noiembrie, 2013. În cadrul dezbaterilor, s-a subliniat că scopul final al aprofundării reformei îl reprezintă perfecţionarea şi dezvoltarea sistemului socialist cu specific chinezesc, promovarea modernizării sistemului şi capacităţii de guvernare a statului. Evenimentul marchează intrarea într-o nouă etapă a procesului de deschidere şi de reformă din China ce s-a demarat în anul 1978. Liderii chinezi au declarat că această nouă rundă de reformă se va desfăşura în domeniile mai extinse, şi cu influenţe mai mari, fără precedent. Reforma va promova o schimbare economică şi socială profundă în diferite sectoare. La plenară au fost stabilite principalele reforme şi măsurile importante pentru aplicarea lor în sistemele economic, politic, cultural, social şi al civilizaţiei ecologice, pentru reformarea armatei şi a sistemului de reconstrucţie a Partidului Comunist Chinez. 


În cadrul lucrărilor s-a precizat că trebuie aprofundată reforma sistemului economic bazat pe rolul decisiv al pieţei în distribuţia resurselor, a sistemului politic bazat pe afirmarea rolului conducător al partidului, într-o ţară guvernată pe baza legii şi în care poporul e stăpân. În cadrul şedinţelor s-a subliniat că trebuie, de asemenea, adâncită reforma privind cultura, prin construirea unui sistem de promovare a valorilor socialismului. În timpul Plenarei s-a afirmat că trebuie totodată promovată reforma sistemului social bazat pe egalitate, punându-se accent pe asigurarea unui nivel decent de viaţă şi îmbunătăţirea nivelului de trai al populaţiei. 
La plenară s-a mai arătat că trebuie menţinută autoritatea juridică a Constituţiei, trebuie aprofundată restructurarea sistemului administrativ şi juridic pentru a fi asigurată independenţa şi corectitudinea în luarea deciziilor judecătoreşti şi în acţiunile procuraturii, trebuie perfecţionat mecanismul de funcţionare a puterii judecătoreşti şi îmbunătăţit sistemul juridic de protecţie a drepturilor omului.


La cea de-a 3-a plenară a celui de-al 18-lea Comitet Naţional al Partidului Comunist Chinez, participanţii au audiat şi discutat raportul prezentat de Xi Jinping, în numele Biroului Politic al Comitetului Central al P.C. Chinez, au examinat şi adoptat documentul "Hotărârile C.C. al P.C.Chinez privind principalele probleme în aprofundarea reformei". 


Cea de-a 3-a plenară a celui de-al 18-lea Comitet Central al P.C. Chinez şi-a încheiat lucrările pe data de 12 noiembrie 2013, iar pe data de 15 noiembrie 2013 a publicat un Comunicat privind aprofundarea reformei în toate domeniile, acţiune care trebuie întreprinsă sistematic prin analizarea situaţiei ţării în ansamblu. 


În comunicat se afirma că "Hotărârile Comitetului Central al P.C. Chinez privind probleme majore în aprofundarea reformei", documentul programatic publicat în 15 noiembrie, a constituit un nou punct de plecare al reformei şi deschiderii Chinei
. 


Hotărârile C.C. al P.C. Chinez acordă mare importanţă egalităţii sociale, în aceste documente menţionându-se de 20 ori cuvântul "egalitate". Această problematică a fost  legată de: asigurarea, conform legii, utilizării în mod egal ale elementelor importante de producţie în toate sistemele de proprietate, a concurenţei juste şi egale care implică  înlăturarea prevederilor iraţionale şi a tuturor barierelor faţă de sistemele de proprietate neobştească; stabilirea unei pieţe unitare de terenuri de construcţie în mediul rural şi urban şi stabilirea unui mecanism de distribuire a profiturilor realizate prin concesia, chiria şi achiziţia de acţiuni şi vânzarea terenurilor de construcţie şi ridicarea profiturilor pentru indivizi; promovarea schimului bazat pe egaliate al resurselor publice între mediile urban şi rural; promovarea acoperirii serviciilor publice fundamentale pentru locuitorii cu domiciliu permanent, încadrarea ţăranilor stabiliţi în mediul urban în sistemul de asigurări sociale; aprofundarea reformei sistemului juridic şi accelerarea înfiinţării unui nou sistem socialist echitabil şi eficient ca să fie protejate interesele poporului care implică susţinerea egalităţii pentru toţi în faţa legii; îmbunătăţirea mecanismului de angajare şi standardizarea sistemul de recrutare a angajaţilor; crearea unei baze de date privind venituri şi averi individuale ca să se micşoreze decalajele de venituri între regiuni şi sectoare; crearea unui mecanism mai echitabil şi durabil de asigurări sociale prin care se promovează sistemul de asigurare a nivelului minim de trai în mediul rural.

Hotărârile Comitetului Central al P.C.Chinez privind probleme majore în aprofundarea reformei au dat răspunsuri preocupărilor societăţii legate de viaţa populaţiei. Cele zece subiecte de reformă au stârnit larg interes în rândul societăţii. 
• Primul subiect a fost legat de politica de planificare familială, să pună în aplicare o nouă măsură politică, potrivit căreia dacă unul dintre partenerii soţi este unicul copil din familia sa, atunci, cuplul are voie să aibă al doilea copil. Se va perfecţiona treptat politica legată de naştere ca să se promoveze dezvoltarea echilibrată a populaţiei. 
• Al doilea subiect l-a  constituit anularea restricţiilor de înregistrarea ca locuitor permanent în comune şi orăşele, relaxarea treptată a acestor restricţii în oraşele de dimensiuni mijlocii şi stabilirea condiţiilor echitabile de înregistrare ca locuitor permanent în oraşele mari. 
• Al treilea subiect a fost promovarea unui sistem de admitere la facultate diversificat bazat pe evaluarea multilaterală a rezultatului examenului de admitere şi a  examenelor din liceu. 
• Al patrulea subiect: a fost legat de perfecţionarea mecanismului de formare a preţurilor, bazat pe piaţă, stimularea reformei preţurilor la apă, ţiţei, gaze naturale, electricitate, transporturi şi telecomunicaţii. 
• Al cincilea subiect: a fost acordarea către ţărani a drepturilor la acţiuni, profituri, şi a drepturilor de ipotecă, garanţie şi moştenire a acesteia, totodată părăsirea cu plată a proprietăţii colective. 
• Al şaselea subiect: s-a referit la instituirea sistemului impozitelor pe venituri personale, complex şi clasificat şi accelerarea procedurilor legislative în domeniul taxei pe imobile. 
• Al şaptelea subiect: a fost legat de studierea şi elaborarea politicii de amânare progresivă a vârstei de pensionare. 
• Al optulea subiect: a fost aprofundarea reformei complexe a instituţiilor medicale la nivel primar şi perfecţionarea mecanismului de funcţionare a instituţiilor de servicii medicale la nivel primar din mediul urban şi rural. 
• Al nouălea subiect: a fost legat de perfecţionarea politicii preferenţiale de sprijinire a deschiderii afacerilor şi formarea unui nou mecanism caracterizat prin încurajarea din partea guvernului, sprijinul acordat de societate şi încurajarea muncitorilor de a-şi deschide o afacere. 
• Al zecelea subiect a fost anularea sistemului de reeducare prin muncă silnică şi perfecţionarea legilor de sancţionare şi de îndreptare a acţiunilor infracţionale.

În ultima zi a Plenarei, ministerele au făcut anunţuri legate de punerea în practică a acestor măsuri. Ministerul Finanţelor din China a anunţat acordarea unei subvenţii în valoare de peste 4,1 miliarde yuani pentru ajutarea instituţiilor financiare din mediul rural, în creştere cu 74% faţă de anul trecut. Afectat de nivelul dezvoltării economice, sistemul financiar din mediul rural se confrunta cu o serie de probleme, între care costurile mari, profiturile mici şi diverse riscuri, fiind cea mai slabă verigă a sistemului financiar naţional. Datele statistice arătau că în peste 1.700 de comune din China nu există puncte care să ofere servicii bancare. Guvernul central a început să acorde sprijin financiar dezvoltării instituţiilor financiare din mediul rural începând din anul 2008. Până în prezent, suma totală a subvenţiei acordate în acest domeniu a depăşit 7,7 miliarde yuani, peste 3.700 de instituţii financiare din mediul rural beneficiind de aceste fonduri. 

Guvernul chinez a alocat din bugetul central fonduri în valoare de peste 9,5 miliarde de yuani, pentru a sprijini şomerii care vor să-şi deschidă afaceri proprii. Suma este mai mare cu 55% faţă de aceeaşi perioadă a anului trecut, a anunţat Ministerul Finanţelor
. Fondurile alocate începând din 2003 de la bugetul central au totalizat peste 25,8 miliarde de yuani. Opt milioane de şomeri au fost ajutaţi, astfel, să se angajeze în producţie.

Reacţii interne şi internaţionale 


Pe plan intern, după eveniment numeroşi specialişti chinezi au făcut referire la principalele coordonate ale documentelor Plenarei. Profesorul Xu Yaotong de la Academia Chineză de Guvernare a remarcat faptul că în cadrul celei de-a treia plenare a celui de-al 18-lea Comitet Central al Partidului Comunist Chinez s-a stabilit ca acesta va promova pe viitor, un model de guvernare naţională cu o abordare ştiinţifică, democratică şi transparentă. În acest sens s-a dispus înfiinţarea unui mecanism, în cadrul căruia activităţile anticopruţie să fie abordate în mod ştiinţific. 

În ceea ce priveşte reforma sistemului politic, cel mai important aspect îl reprezintă reglementarea funcţionării puterii, ca aceasta să acţioneze în mod transparent
. Zhan Liqun de la Centrul de Studii pentru Dezvoltare, de pe lângă Consiliul de Stat al Chinei a subliniat faptul că reformele din diferite domenii trebuie corelate. De exemplu, reforma sistemului economic, îmbunătăţirea sistemului de piaţă se vor desfăşura în acelaşi timp cu reforma sistemului politic. De asemenea, prin acest program se va acorda atenţie punerii în aplicare a măsurilor de reformă, clarificându-se priorităţile de reformare în diferite sectoare..

. 
Decizia care a polarizat imediat atenţia presei străine, devenind o temă de mare interes a fost funcţia pieţei în cadrul evoluţiei economiei ţării care, conform documentelor, se va transforma din " fundamentală" în "decisivă". 


În Washington Post se arăta că tocmai când se punea tot mai mult semnul întrebării privind posibilitatea dezvoltării durabile a modului de creştere economică din China, liderii chinezi au promis îmbunătăţirea modului de guvernare şi lăsarea pieţei să joace un rol decisiv în distribuţia resurselor. 


Ziarul japonez Mainichi Shimbun a informat că cea de-a 3-a plenară a celui de-al 18-lea Comitet Central al P.C. Chinez a clarificat politica privind calitatea creşterii economiei şi funcţionarea pieţei. 


Analistul Xie Dongming, economist şef al Băncii OCBC din Singapore considera că recenta plenară a P.C. Chinez aduce în atenţie cinci aspecte importante, şi anume: piaţa va juca un rol decisiv, se va înfiinţa o echipă de conducere pentru aprofundarea reformei, va începe restructurarea fiscală, reforma agrară va fi în beneficiul ţăranilor şi reforma juridică va asigura obiectivitatea proceselor de judecată. 


Michael Spence, laureat al Premiului Nobel pentru Economie şi profesor la Universitatea New York., a apreciat politica macroeconomică chineză , afirmând că această ţară se distinge de celelalte state prin faptul că încetineşte creşterea economică pentru a înregistra o dezvoltare durabilă
. El a arătat că guvernul chinez este conştient de riscurile şi provocările care pot apărea în timpul tranziţiei economice. El era de părere că restructurarea economică are nevoie de o serie de măsuri de susţinere. Decizia luată de guvernul chinez de a alege încetinirea creşterii, în favoarea restructurării economice, este considerată ca fiind una inteligentă. Michael Spence a subliniat importanţa reformei în distribuţia veniturilor. Modalitatea de creştere dependentă de investiţie se poate transforma într-una sprijinită de consum numai, dacă veniturile populaţiei vor fi crescute. Reformele în sistemul finanţelor şi sectorul financiar vor ajuta la promovarea unei transformări de această manieră.


Directorul Departamentului pentru China al Fondului Monetar Internaţional, Steven Barnett, a subliniat că instituţia sa a apreciat
 politica guvernului chinez de reajustare a modului de creştere economică, în vederea obţinerii unei dezvoltări durabile. Aceste măsuri ar putea aduce beneficii nu doar Chinei, ci va revigora şi economia globală. El a mai opinat că deşi creşterea economiei chineze a încetinit puţin, reformele prudente de restructurare dovedesc faptul că China se angajează să realizeze o creştere mai echilibrată şi durabilă. 
Steven Barnett sublinia faptul că în China a apărut tendinţa de creştere a investiţiilor, în detrimentul scăderii consumului. În scopul de a inversa această tendinţă negativă, de a reduce dependenţa creşterii economice de investiţii şi de a creşte rolul consumului, pentru a reechilibra situaţia, aceste iniţiative fiind esenţiale. În acelaşi timp, consolidarea funcţiilor sectorului financiar şi a competitivităţii sectorului de servicii, precum şi controlarea creşterii excesive a creditelor şi raţionalizarea investiţiilor, constituie măsuri importante ale politicii de reformă din China. Expertul afirma că, în cazul în care aceste reforme vor fi încununate de succes, până în 2030, China ar putea deveni cea mai mare entitate economică din lume.

Economistul şef al Băncii Mondiale pentru Asia de Est şi Regiunea Pacific, Bert Hofman, a afirmat
 că, pe termen lung, o rată de creştere de aproximativ 7,5% ar putea menţine stabilă dezvoltarea economiei chineze. Guvernul chinez începe să acorde o atenţie deosebită calităţii şi nu cantităţii creşterii economice. Potrivit expertului în economie, deşi efectele crizei financiare internaţionale încă se resimt, economia mondială dă treptat semne de ameliorare. Mediul extern cu care se confruntă economia chineză arată perspective mai bune. Astfel, în ciuda actualei încetiniri, rata de creştere economică ar putea avea performanţe mai bune în a doua jumătate a anului viitor. Expertul Băncii Mondiale a precizat faptul că China are un teritoriu vast, cu o dezvoltare regională inegală. De aceea, China are nevoie să realizeze o dezvoltare mai echilibrată, să îmbunătăţească eficient producţia şi să crească mai mult inovarea tehnologică.


Observatorii considerau chiar la deschiderea Plenarei că Partidul Comunist Chinez trebuie să rezolve problemele proprii ale Chinei, în acelaşi timp, acesta trebuie să conducă ţară în participarea la "testele" de civilizaţie şi la concurenţa şi cooperarea pe plan mondial, aducând noi căi şi explorări pentru dezvoltarea şi progresul omenirii.

4. Relaţiile Uniunea Europeană – China
4.1 Principalele documente care reglementeză relaţiile de cooperare


Relaţiile diplomatice dintre Uniunea Europeană şi China au fost stabilite în mai 1975, iar în anul 1985 a fost elaborat principalul cadru legal, Acordul de cooperare comercială și economică
, renegociat în anul 2007, când a fost elaborat un acord cuprinzător de parteneriat și de cooperare cu scopul de a îmbunătăți în continuare relațiile dintre UE și China, îndeosebi în domeniul investițiilor și al comerțului, însoţit de programe de cooperare UE-China. Din anul 1994, a fost stabilit oficial dialogul politic structurat UE-China. 


În anul 2003, a fost lansat Parteneriatul strategic dintre UE și China, intitulat „Un parteneriat matur: interese comune şi provocări în relaţiile dintre UE şi China” - (COM(2003)0533), adoptat de Consiliul European
. În anul 2006, a fost elaborată Comunicarea Comisiei Europene către Consiliu şi Parlamentul European, intitulată „UE - China: parteneri mai apropiaţi, responsabilităţi sporite” 
. Au fost elaborate: documentul strategic al Comisiei pentru China 2007-2013, Programul orientativ multianual 2011-2013 şi revizuirea la jumătatea perioadei a documentului strategic şi a Programului orientativ multianual 2011-2013.


Ultimele runde ale dialogului politic structurat China-UE au fost:: cea de a 30 - a rundă, organizată în Beijing la 16 iunie 2011 şi cea de a 31 - a rundă, la Bruxelles, pe data de 29 mai 2012. Din anul 2010, a fost stabilit dialogul strategic la nivel înalt privind aspecte strategice şi de politică externă, fiind  lansat dialogul interpersonal pe aceste teme.


De asemenea, au fost organizate 60 de dialoguri sectoriale privind, printre altele, mediul, politica regională, ocuparea forţei de muncă şi afacerile sociale, societatea civilă.  instituirea dialogului interpersonal la nivel înalt UE-China. 


Acordul de cooperare ştiinţifică şi tehnologică a fost semnat în decembrie 1998, a intrat în vigoare în anul 2000, fiind reînnoit în 2004 şi 2009. În anul 2003 a fost semnat acordul cu China privind cooperarea în cadrul programului de navigație prin satelit Galileo. Pe data de 8 decembrie 2010 a fost semnată Declaraţia comună CE-China privind cooperarea în domeniul energiei. 

4.2 Summit-ul China – Uniunea Europeană din 21 noiembrie 2013 


Reuniunea a avut loc cu ocazia marcării celor 10 ani de la stabilirea relaţiilor bilaterale de parteneriat strategic, cele două părţi urmând să elaboreze planul de cooperare pentru următoarea decadă. Summit-ul anual care s-a desfăşurat la Beijing, a fost primul summit de acest fel organizat după schimbarea conducerii Chinei, în luna martie 2013, fiind în acelaşi timp al 16-lea summit UE - China.  


Pe data de 21 noiembrie 2013, Herman Van Rompuy, Preşedintele Consiliului European, şi Jose Manuel Barroso, preşedintele Comisiei Europene, s-au întâlnit cu prim-ministrul chinez Li Keqiang şi cu Preşedintele Xi Jinping. La summit au participat, de asemenea, vicepreşedintele Comisiei, Siim Kallas (Transport) şi comisarii Karel De Gucht (Comerţ), Johannes Hahn (Politica regională) şi Günther Oettinger (energie).


Preşedintele chinez Xi Jinping s-a întâlnit cu preşedintele Consiliului European, Herman Von Rompuy şi cu preşedintele Comisiei Europene, Jose Manuel Barroso. La rândul său, premierul chinez, Li Keqiang, a avut întrevederi cu liderii europeni. Ambele părţi au avut un schimb de păreri privind actuala situaţie internaţională, relaţiile chino-europene şi alte probleme regionale de interes comun. 
Liderii au discutat despre modul în care se pot aborda noile provocări politice într-o lume în schimbare, în special necesitatea de a asigura creşterea durabilă. Agenda summit-ului a cuprins relaţiile bilaterale UE – China, inclusiv problemele comerţului şi ale investiţiilor, ale accesului pe piaţă, ale drepturilor omului, inovaţiei, urbanizării, bunei guvernări şi statului de drept, agriculturii, energiei, schimbărilor climatice, mediului şi relaţiilor interumane. 


La cel de-al 16 - lea summit China-Europa de la Beijing, au fost trasate liniile Agendei Strategice de cooperare China - Uniunea Europeana 2020. Cu această ocazie a fost anunţată lansarea negocierilor în vederea unui acord de investiţii UE-China şi s-a stabilit ca obiectiv efectuarea de schimburi comerciale China – U.E. în valoare de 1.000 de miliarde de dolari până în 2020. 
Acordul bilateral de investiţii U.E. – China este primul acord de acest fel stabilit între cele două părţi, cu scopul de a spori fluxurile de investiţii, prin reducerea barierelor pentru a investi în China, prin protejarea reciprocă a investiţiilor şi prin accesul mai larg, mai bine reglementat, al investitorilor europeni pe piaţa chineză. De nouă ani consecutiv, Europa este cea mai mare piaţă de export a Chinei, în timp ce China este pentru livrările externe ale U.E. a doua piaţă ca mărime, depăşită doar de SUA. Investiţiile bilaterale de ambele părţi au rămas însă reduse, acest acord de invenstiţii fiind primul de acest fel negociat de Comisia Europeană, după ce a dobândit aceste atribuţii prin Tratatul de la Lisabona, intrat în vigoare în 2009. China şi UE au mai convenit să studieze un posibil acord de liber schimb, pe care Beijingul îl susţine de mult timp, după ce au fost litigii legate de cazuri de măsuri anti-dumping privind sistemele fotovoltaice, vinuri, telecomunicaţii şi oţel. 


Acest summit a reprezentat o oportunitate de a lansa la un nou nivel  parteneriatul strategic, bazat pe cooperaea experienţei şi importanţei celor doi parteneri, pe îmbunătăţirea modalităţilor de răspuns în faţa  noilor provocări şi riscuri  globale. Cooperarea reciproc avantajoasă va continua  şi va consolida creşterea prosperităţii ambelor zone ale lumii, ale economiei globale în general. 
Conform Comunicatului instituţiilor europene, tema dominantă a acestui summit a fost creşterea verde, într- o lume mai sigură care va deveni motto-ul cooperării în viitor. Investiţiile chineze în Europa aproape s-au dublat în fiecare din ultimii ani, dar reprezintă mai puţin de 1% din investiţiile străine directe de 3.000 de miliarde de euro în U.E. Investiţiile U.E. în China reprezintă 2 - 4% din investiţiile totale de 4.200 de miliarde de euro realizate de europeni în afara spaţiului comunitar, în funcţie de includerea sau nu a Hong-Kongului. Investiţiile către SUA reprezintă 30% din totalul investiţiilor realizate de europeni în afara spaţiului comunitar. Noul acord ar trebui să contribuie la reducerea acestui dezechilibru
. 


Comisarii europeni Oettinger, Hahn şi Kallas au abordat tema procesului urbanizării în relaţiile U.E. – China. Forumul a reunit primari din cadrul U.E. şi China, factori de decizie locali, oameni de afaceri şi ONG-uri  care au realizat schimburi de experienţă legate de modalităţi eficiente de realizare a dezvoltării durabile. Între U.E. și China se vor extinde înfrăţiri între oraşe, alte mecanisme pentru a promova proiecte comune de clădiri cu consum redus de energie, purificarea apei, valorificarea deşeurilor, facilitarea mobilităţii, a incluziunii sociale şi pentru promovarea unor servicii publice eficiente. 
Privind cooperarea U.E. - China în domeniul urbanizării, va fi valorificată experienţa companiilor europene în dezvoltarea clădirilor ecologice cu consum mic de energie, a transportului public, tratării deşeurilor şi a apelor uzate. Din acest punct de vedere, există un potenţial uriaş pentru companiile din U.E., iar China va aduce experienţa sa valoroasă în construirea de oraşe noi şi în economisirea energiei ceea ce ar putea contribui, de asemenea, la îmbunătăţirea vieţii oraşelor din Europa. 

4.3 Parlamentul European despre relaţiile U.E. - China 

La nivelul Parlamentului European au fost elaborate numeroase rezoluţii referitoare la China. Dintre acestea remarcăm Rezoluţia din 23 mai 2012 intitulată „UE și China”: există un dezechilibru în relaţiile comerciale?
, Rezoluţia din 2 februarie 2012 referitoare la Politica externă a UE faţă de ţările care fac parte din organismul BRIC (Brazilia, Rusia, India, China şi Africa de Sud) şi alte puteri emergente: obiective şi strategii
 şi Rezoluţia din 12 septembrie 2012 privind raportul anual al Consiliului către Parlamentul European privind aspectele principale şi opţiunile de bază ale politicii externe şi de securitate comune (PESC) 
. 


Referitor la relaţiile comerciale şi economice cu China, Parlamentul European a elaborat rezoluţiile din 5 februarie 2009, iar în domeniul drepturilor omului, Rezoluţia din 21 ianuarie 2010 referitoare la încălcările drepturilor omului în China, în special în cazul lui Liu Xiaobo, Rezoluția Parlamentului European din 10 martie 2011 referitoare la situaţia şi patrimoniul cultural din Kashgar (regiunea autonomă uigură Xinjiang din China), Rezoluția Parlamentului European din 7aprilie 2011 referitoare la cazul lui Ai Weiwei , Rezoluția din 5 iulie 2012 referitoare la scandalul privind cazul de avort forţat din China, Rezoluţia din 26 noiembrie 2011 referitoare la China: drepturile minorităţilor şi aplicarea pedepsei cu moartea, Rezoluţia din 16 decembrie 2010 referitoare la Raportul anual privind drepturile omului în lume 2009 şi politica U.E. în această privinţă.  Rezoluţia din 7 iulie 2005 s-a referit la relaţiile dintre U.E., China şi Taiwan şi securitatea în Orientul Îndepărtat
. Rezoluţiile din 25 noiembrie 2010, din 27 octombrie 2011, din 14 iunie 2012 au abordat problema Tibetului. După represiunea protestelor din Piața Tienanmen din iunie 1989, Uniunea Europeană a introdus embargoul asupra armelor.


Pe data de 14 martie 2013, Parlamentul European a elaborat Rezoluţia referitoare la relaţiile UE - China
. În Rezoluţie se recunoaşte că Parteneriatul strategic U.E. - China este foarte important în relațiile dintre U.E. și China, iar aceste relaţii sunt fundamentale în găsirea de răspunsuri la preocupările globale, cum ar fi securitatea globală, neproliferarea nucleară, schimbările climatice, dezvoltarea economică și socială a unei economii de piață și promovarea democrației și a drepturilor omului și combaterea criminalităţii organizate, a terorismului și a pirateriei, precum și în crearea unui cadru care să abordeze preocupările bilaterale ale U.E. și ale Chinei. 


În Rezoluţie se remarcau câteva aspecte importante legate de dezvoltarea economică, socială şi de principalele orientări ale politicii externe a Chinei, precizându-se atitudinea europeană faţă de aceste probleme. 


Conform viziunii exprimate de Parlamentul European
, pe plan intern, în China are loc un proces de tranziție socio-economică de la un model extensiv de economie controlată de stat la un model bazat pe mai multe libertăți economice care, la rândul său, a permis unui număr mare de cetățeni chinezi să își îmbunătățească viața, dar, cu toate acestea, nu s-au înregistrat progrese similare în domeniul libertăților politice. În secolul al XXI-lea se constată revenirea Chinei ca putere economică și comercială pe scena mondială, ca rezultat al creșterii sale rapide economice și al consolidării sale militare.


China nu este numai a doua economie mondială și cel mai mare exportator din lume, ci și o putere politică din ce în ce importantă. În ultimele decenii, China a înregistrat progrese sociale semnificative, o astfel de îmbunătățire a calității vieții într-o țară imensă într-un termen scurt este unică în istorie. Din 1990, peste o jumătate de miliard de persoane au depăşit pragul sărăciei datorită creșterii economice în China.

Cel de-al 12-lea plan cincinal (2011-2015) aprobat de Congresul Național al Poporului în martie 2012 are intenția fermă de a soluționa efectele secundare negative ale unei perioade fără precedent, de constantă creștere economică la nivel ridicat, cum ar fi serioasele amenințări în domeniul mediului, dezechilibrele regionale, creşterea inegalității veniturilor și protestele colective permanente, axate pe nemulțumiri sociale, economice și juridice. Deosebit de importante au fost protestele violente ale lucrătorilor de la fabrica Foxconn şi se impune respectarea drepturilor lucrătorilor; Uniunea Europeană sprijinind aspiraţia de a obţine o remuneraţie decentă şi de a beneficia de condiţii de muncă decente.


În domeniul economic şi social, în ciuda beneficiilor importante rezultate în urma deschiderii economiei chineze, cum ar fi îmbunătățirea accesului la piața muncii și scăderea șomajului în zonele rurale, nu toate segmentele populației chineze au beneficiat în mod egal de creșterea economică a Chinei și există disparități mari care apar între regiunile rurale şi urbane ale țării. Inegalitățile dintre populația urbană și cea rurală în materie de venit, acces la locuri de muncă, protecție socială, servicii de sănătate și educație pun la grea încercare politica de coeziune a Chinei.


China este cel mai mare emiţător de dioxid de carbon din lume, iar emisiile continuă să crească rapid. Emisiile de CO2 pe cap de locuitor în China au ajuns la 6,8 tone în 2010 și deja se așteaptă ca în 2017 să se depășească nivelul emisiilor pe cap de locuitor din SUA. 
China își intensifică eforturile în ceea ce privește sistemele bazate pe sistemele de comercializare a certificatelor de emisii; întrucât China desfășoară șapte proiecte-pilot în acest sens, în scopul de a institui în 2015 un sistem național de comercializare a certificatelor de emisii. Totuşi, constată că China nu are încă o economie de piaţă avansată şi complet funcţională, aceasta fiind o condiţie necesară evidentă pentru funcţionarea eficientă a unui sistem de comercializare a certificatelor de emisii. Guvernul chinez va accelera măsurarea poluanţilor şi a emisiilor, pentru a compensa deficitul de date fiabile privind emisiile de carbon, pentru a stabili o infrastructură juridică mai eficientă şi pentru a spori consolidarea capacităţilor la nivel administrativ. Acordul de finanţare încheiat la 20 septembrie 2012 între U.E. şi China promovează protecţia mediului, trecerea la o economie cu emisii scăzute de carbon şi reducerea emisiilor de gaze cu efect de seră în China.


Criticile aduse de specialiști și observatori chinezi independenți se referă la faptul că păstrarea acestei creșteri este serios amenințată de scandalurile de corupţie, lipsa de transparență și „aristocrația roșie” a membrilor de familie apropriați ai foștilor și actualilor lideri de partid, care posedă averi enorme datorită relațiilor lor politice și economice, o situație gravă, dezvăluită recent de afacerea Bo Xilai. 
O preocupare este limitarea semi-independenţei liderilor de partid autoritari la nivel local, de departament şi de provincie care afectează grav, prin abuzuri de putere, reputaţia conducerii naţionale a Chinei, atât la nivel intern, cât şi extern, în special în ceea ce priveşte cazurile endemice de corupţie foarte costisitoare. Aceste cazuri vor fi rezolvate prin introducerea unor mecanisme de răspundere, după cum a afirmat Preşedintele HU Jintao la cel de al 18-lea Congres al PCC din noiembrie 2012.


China este preocupată de drepturile economice și sociale (de exemplu: hrană, îmbrăcăminte, dezvoltare economică), în timp ce Uniunea Europeană a adoptat o abordare mai amplă faţă de drepturile omului, inclusiv față de drepturile civile și politice pe care le subliniază în mod deosebit (de exemplu: libertatea de exprimare, libertatea religioasă, libertatea de asociere), considerând că drepturile omului sunt complementare, universale, inalienabile, indivizibile și interdependente.


China este parte la Pactul internațional cu privire la drepturile civile și politice (PIDCP) și membru permanent al Consiliului de Securitate al Organizației Națiunilor Unite, iar acest statut impune Chinei îndatorirea specială de a-și respecta obligațiile juridice internaționale care îi revin în temeiul PIDCP și al Cartei Organizației Națiunilor Unite. 
P.E.  consideră că dezechilibrele din relaţiile comerciale dintre U.E. şi China au la bază diferenţele existente sub aspectul modelului social, economic şi democratic. P.E. consideră că absenţa sau respectarea insuficientă a anumitor drepturi în China contribuie la crearea acestor dezechilibre; subliniază importanţa identificării unei strategii de dialog cu China, începând cu aspectele privind piaţa muncii.


În domeniul drepturilor sociale, se impune respectarea standardelor sociale minime şi a tuturor normelor Organizaţiei Internaţionale a Muncii, punerea în aplicare a acestor norme, inclusiv a dreptului de a forma liber sindicate independente. U.E. îndeamnă autorităţile chineze şi investitorii şi întreprinderile europene care desfăşoară activităţi în China să respecte standardele internaţionale de muncă pentru a garanta condiţii de muncă decente şi respectarea drepturilor omului în China. 
Parlamentul European este de părere că U.E. nu ar trebui să permită accesul pe piaţă pentru mărfurile care au fost produse de copii sau în locaţii care încalcă grav standardele internaţionale de muncă şi drepturile omului, cum ar fi lagărele de muncă din penitenciare. 


Deşi avorturile forţate sunt strict ilegale în China, oficialii responsabili cu planificarea familială impun în mod repetat femeilor să se supună unor practici inumane, cum ar fi avorturile sau sterilizarea forţate. U.E. condamnă aşa-numita „taxă de întreţinere socială”, o sumă adesea exorbitantă pe care părinţii trebuie să o plătească în cazul unor naşteri suplimentare, aşa cum a fost cazul în tragedia lui Feng Jianmei; subliniază că, conform statisticilor oficiale, în 2011 au existat 8400 de reclamaţii privind nereguli ale autorităţilor de planificare familială. 
U.E. sprijină în totalitate vocile din societatea chineză care cer sfârşitul politicii copilului unic şi a numeroaselor deficienţe ale acesteia, în contextul tendinţelor demografice din China, subliniind în acelaşi timp consecinţele negative sociale şi psihologice grave ale acestei politici, cum ar fi disparităţile sociale, înrăutăţirea situaţiei egalităţii de gen, percepţia majoritar negativă a naşterii unei fete, precum şi dezechilibrul din ce în ce mai mare dintre nou născuţii băieţi şi fete, care creează efectul „micilor împăraţi” şi care tulbură structura familiei tradiţionale şi reduce în plus aportul tinerilor la piaţa muncii; solicită conducerii chineze să considere drept prioritate principală găsirea unei soluţii la această problemă.


Exercitarea dreptului la libertatea de expresie, de asociere, de întrunire și libertatea de a fi membru de sindicat este persistent reprimat, iar organizațiile pentru apărarea drepturilor omului raportează în continuare încălcări grave ale drepturilor omului comise de autoritățile chineze, inclusiv condamnarea unor disidenți importanți, precum laureatul Premiului Nobel pentru Pace, Liu Xiaobo, care se află în închisoare. Se impun incă restricții extinse asupra mass-mediei și a libertății internetului, având loc supravegherea strictă și hărțuirea avocaților, a apărătorilor drepturilor omului și a organizațiilor neguvernamentale. Se aplică controlul extins și asuprirea uigurilor, a tibetanilor și a libertăților lor, numărul tot mai mare de dispariții forțate și de rețineri arbitrare, inclusiv în centre de detenție secrete și ilegale cunoscute sub numele de „închisori negre”. 
U.E. îşi exprimă îngrijorarea faţă de reținerea guvernului chinez de a ratifica Pactul internaţional cu privire la drepturile civile şi politice, ratificare aflată încă în aşteptare; deplânge faptul că, în conformitate cu noul Cod de procedură penală din 2013, autorităţile poliţieneşti şi autorităţile responsabile de securitatea statului pot reţine o persoană suspectată chiar mai mult de 14 luni, fără ca persoana în cauză să beneficieze de asistenţă din partea unui avocat; sprijină pe deplin criticile aduse de juriştii chinezi, potrivit cărora poliţia are posibilitatea nu numai de a menţine persoanele suspectate în arest la domiciliu, ci şi de a le reţine în baza normelor privind „arestul într-un loc stabilit”; sprijină toate iniţiativele propuse de juriştii chinezi ce vizează o reformă reală a Codului de procedură penală al RPC. 
U.E. sprijină ferm observaţiile critice ale avocaţilor şi ale juriştilor chinezi potrivit cărora reţinerea umilitoare a persoanelor suspectate pentru mai mult de 15 zile este în contradicţie cu Pactul internaţional cu privire la drepturile civile şi politice (PIDCP), semnat de China în octombrie 1998. O altă problemă dificilă este respingerea vehementă de către avocaţii chinezi a jurământului de fidelitate obligatoriu către PCC, deoarece reprezintă un atac la adresa sistemului judiciar, care nu ţine seama în mod flagrant de normele juridice internaţionale, avocaţii trebuind să depună jurământ că respectă Constituţia şi nu un partid politic sau o organizaţie politică.

În domeniul religios, statul chinez recunoaște numai cinci religii, și anume budismul, daoismul, islamismul și creștinismul (catolic și protestant). Toate aceste religii au organisme de conducere centralizate cu sediul în Beijing și personal din rândul funcționarilor loiali PCC, iar PCC numește liderii religioși și a interzis, din 1999, grupările religioase neautorizate, ca Falun Gong, în scopul de a eradica astfel de practici. Ca urmare a acestei interdicții, organizațiile pentru apărarea drepturilor omului au raportat cazuri de aplicare a unor măsuri coercitive extrajudiciare, cum ar fi arestări arbitrare, munca forțată, tortura fizică uneori cauzatoare de moarte. 
P.E. subliniază că, în ciuda unei politici foarte represive, în China are loc o renaştere religioasă dovedită de redeschiderea şi reconstruirea a unui număr foarte mare de lăcaşuri de cult şi îndeamnă autorităţile chineze să renunţe la politicile şi practicile care limitează dreptul fundamental al cetăţenilor la libertatea religioasă şi de convingere. 
P.E. solicită autorităţilor chineze să ofere caselor de rugăciune protestante şi bisericilor catolice neoficiale recunoaşterea oficială; reaminteşte în acest sens, că legislaţia internaţională în domeniul drepturilor omului recunoaşte libertatea religiei sau a credinţei, indiferent de statutul acesteia, recunoscut oficial sau nu, şi, în consecinţă, recunoaşterea oficială nu ar trebui să constituie o premisă obligatorie pentru practicarea religiei. P.E. condamnă cu fermitate toate încercările autorităţilor de a interzice acestor biserici neînregistrate dreptul lor fundamental la libertatea religioasă, prin impunerea obligaţiei de a funcţiona sub conducerea unor consilii de administraţie controlate de guvern şi prin confiscarea proprietăţilor lor şi chiar prin acţiuni de reţinere şi încarcerare în eforturile de a le reduce la tăcere, care aduc atingere autonomiei lor religioase şi le restricţionează în mod serios activitatea.

P.E.  este de acord cu criticile aduse de juriştii chinezi, potrivit cărora deficienţele fundamentale ale legislaţiei chineze în domeniul libertăţii religioase ţin de Constituţie, deoarece principiul „libertăţii religioase” prevăzut la articolul 36 alineatele (1) și (2) vine în contradicţie cu principiul „restricţiilor privind libertatea religioasă” prevăzut la alineatele (3) şi (4), fără să se specifice care dintre acestea are prioritate; sprijină solicitarea juriștilor chinezi de a institui libertatea religioasă ca principiu prevalent în Constituţie.

P.E.  se teme că numărul deţinuţilor executaţi în baza legislaţiei chineze privind aplicarea pedepsei cu moartea, precum şi rapiditatea proceselor acestora şi a execuţiilor ulterioare sunt împotriva spiritului dreptului fundamental al omului la un proces liber şi echitabil, deoarece erorile judiciare şi alte erori comise de autorităţile chineze ar putea fi omise din cauza rapidităţii cu care desfăşoară procedurile, ceea ce ar putea conduce la executarea unor persoane nevinovate; consideră că aplicarea pedepsei cu moartea în cadrul unui sistem judiciar opac, care este complet lipsit de transparenţă şi în care drepturile deținutului nu sunt încă foarte evoluate, este o eroare gravă; solicită autorităților chineze să îşi reconsidere politica privind pedeapsa capitală. 
PE recunoaşte eforturile depuse în ceea ce priveşte controlul şi aplicarea atentă a pedepsei capitale în China, dar rămâne îngrijorat de faptul că guvernul chinez îşi menţine în continuare politica de a nu furniza detalii cu privire la numărul deţinuţilor executaţi anual, informaţiile cu privire la pedeapsa cu moartea fiind secret de stat. îndeamnă în continuare autorităţile chineze să pună capăt politizării pedepsei capitale şi să prevadă garanţii procedurale în cadrul sistemului juridic chinez, garantând protecţia persoanelor condamnate la moarte, inclusiv dreptul la un proces echitabil în conformitate cu standardele internaţionale.

Parlamentul European subliniază faptul că parteneriatul strategic dintre UE şi China include libertatea mass-media, pe bază de reciprocitate, ceea ce implică libertatea presei pentru mass-media chineze în Europa şi, de asemenea, libertatea presei pentru mass-media europene în China; se aşteaptă ca toate instituţiile europene să susţină cu fermitate acest principiu fundamental al drepturilor omului în contactele lor cu partenerii lor din China. P.E. regretă faptul că autorităţile chineze controlează şi cenzurează internetul. Parlamentul European constata cu îngrijorare că guvernul chinez intensifică supravegherea internetului printr-o lege nouă care interzice trădarea secretelor de stat, rănirea mândriei naționale, punerea în pericol a unităţii etnice a ţării sau lansarea de apeluri la „proteste ilegale” sau „adunări de masă”. 

În document se preciza că Parteneriatul strategic necesită un angajament ferm în direcția unei responsabilități reciproce și a unei încrederi adecvate și trebuie să aibă la bază valori universale.

